Predkladacia správa

V dňoch 18. - 20. 10. 2002 sa v Bejrúte, Libanon, uskutočnilo zasadnutie vrcholného orgánu Medzinárodnej organizácie Frankofónie - IX. samit hláv štátov a šéfov vlád, ktorého ústrednou témou bol “Dialóg kultúr”. Na stretnutí, ktoré sa uskutočnilo po prvý raz v arabskej krajine, sa zúčastnili delegácie 56 krajín - 51 riadnych členov a 5 pozorovateľských krajín vrátane SR, ktorá uvedený štatút na rokovaní získala. Slovenskú delegáciu viedol prezident republiky Rudolf Schuster. Sprevádzal ho minister zahraničných vecí Eduard Kukan a štátny tajomník ministerstva obrany Rastislav Káčer. Okrem veľvyslanca SR v Sýrii Ivana Zachara bola v delegácii SR aj veľvyslankyňa SR vo Francúzsku Mária Krasnohorská.

Prezident republiky Rudolf Schuster vystúpil na samite s prejavom (vo francúzskom jazyku), v ktorom sa v mene Slovenska prihlásil k hodnotám frankofónneho spoločenstva a vyjadril vôľu a odhodlanie našej krajiny úzko spolupracovať s členskými a pozorovateľskými krajinami Medzinárodnej organizácie frankofónie. 

Získaním štatútu člena pozorovateľa v Medzinárodnej organizácii frankofónie vyplynuli pre Slovenskú republiku záväzky spolupráce s orgánmi a krajinami MOF. Vzhľadom na to bude potrebné vytvoriť podmienky na zabezpečenie uvedených úloh. V tejto súvislosti bude nevyhnutné vytvoriť funkčnú organizačnú štruktúru, ktorá umožní spoluprácu zainteresovaných rezortov v rámci SR. Gestorom tejto spolupráce bude MZV SR, ktoré bude zároveň komunikovať s Generálnym sekretariátom MOF a Medzivládnou agentúrou MOF.

Spolupráca sa  bude realizovať v rámci týchto programov MOF: Mládež, Rozvoj nových technológií, Ekonomika, trvalo udržateľný rozvoj a sociálna oblasť, Ľudské práva, mier a demokracia, Výchova a vzdelávanie, Zachovanie jazykovej a kultúrnej odlišnosti. O obsahu týchto programov rozhoduje Samit – vrcholný orgán MOF. Medzivládna agentúra MOF je hlavným výkonným orgánom uvedených programov, pričom v rámci rozšírenia aktivít MOF v iných oblastiach spolupracuje aj s mimovládnymi organizáciami.